ועדת העבודה, הרווחה והבריאות, כנסת 16, פרוטוקול מספר 292, 2004-11-23 11:00

שאול יהלום: אנו התכנסנו היום כדי לשמוע על החומר, וכדי לשמוע את בקשת משרד הבריאות, לאסור את החומר הזה בהגבלות מסוימות.

שאול יהלום: אנו רוצים לדעת, האם באמת החומר הזה נבדק ונמצא כחומר מזיק?

שאול יהלום: האם האיסור עליו יהיה באמת איסור אקטיבי ויעיל?

שאול יהלום: האם יש בחומר הזה משהו שנמצא גם בחומרים אחרים שעדיין לא אסרו אותם בחוק?

שאול יהלום: כמובן שתמיד גם עומדת שאלה הרבה יותר עקרונית, האם האיסור לא יביא להרחבת מכירת החומר במסגרת שוק שחור.

יגאל יאסינוב: אני רציתי לשאול, איך קרה שמשרד הבריאות היה צריך לחכות שנים רבות עד שיביא המלצה לאסור את החומר הזה.

יגאל יאסינוב: אתם בעצמכם הבאתם לנו חומר, שאומר שסטודנטים לומדים שהחומר הזה הוא סם.

יצחק ברלוביץ: משרד הבריאות עוקב אחרי מה שקורה בעולם מבחינת איסור חומרים שבהם אנשים משתמשים, והוא גורם להם תופעות קשות ביותר, כולל התמכרות.

יצחק ברלוביץ: החומר עליו אנו מדברם הוא חומר אסור במדינות מסוימות.

יצחק ברלוביץ: בישראל הוא מוכר כחומר שלא היה מוכר כל כך.

יצחק ברלוביץ: אנחנו שמענו על התופעה הזו במהלך החצי שנה האחרונה.

יצחק ברלוביץ: החומר הזה נמכר כמזון.

יצחק ברלוביץ: על פי החוקים הקיימים, כדי למכור תוסף מזון חייבים לקבל את אישור משרד הבריאות לשיווק.

יצחק ברלוביץ: החומר הזה מעולם לא קיבל אישור של משרד הבריאות.

יצחק ברלוביץ: גם אותם הקיוסקים שמכרו את החומר הזה, עוברים על החוק גם היום.

יגאל יאסינוב: האם זו עבירה פלילית?

יצחק ברלוביץ: ודאי.

יצחק ברלוביץ: מי שמוכר היום את החומר הזה, הם עוברים על החוק.

יצחק ברלוביץ: את המגבלות של האכיפה של משרד הבריאות, אני לא צריך להדגיש.

יצחק ברלוביץ: לנו אין את האפשרות להגיע לכל פיצוצייה במדינת ישראל ולכל חנות שבה זה נמכר.

יצחק ברלוביץ: אנו עשינו כמה מבצעים כאלה, אבל הם היו די מוגבלים, גם מבחינת ההיקף וגם מבחינת האפקטיביות שלהם.

יצחק ברלוביץ: יחד עם זאת, אנחנו כבר בחודש יולי השנה הוצאנו הודעה לתקשורת על כך שמדובר על חומר רעיל ומסוכן, שמסכן כל אחד שנוטל אותו.

יצחק ברלוביץ: כדי שתהליך האכיפה יהיה הרבה יותר יעיל, ועל מנת שנוכל להיעזר במשטרה בצורה הרבה יותר אפקטיבית, חשבנו שמן הדין לצרף את החומר הזה לרשימה ארוכה של סמים אסורים אחרים, שמופיעים בהודעת הסמים המסוכנים, שמגדירה את החומרים הפעילים שבתוך הקפסולה הזו, CATHINON וה-CATHINE, כסם מסוכן.

יצחק ברלוביץ: ההתייחסות אליהם תהיה כמו אל כל סם אחר, כמו קוקאין והרואין, שהמשמעות שלה היא ענישה הרבה יותר גדולה.

יצחק ברלוביץ: לא דין מי שמוכר מזון ללא אישור שיוון כדין מישהו שמוכר סם מסוכן.

יצחק ברלוביץ: זו עבירה הרבה יותר חמורה מבחינת דיני העונשים ומבחינת אפשרויות האכיפה.

שאול יהלום: אתם אומרים: "למעט בצורתם הטבעית בתוך עלי צמח הגת".

יצחק ברלוביץ: צריך להבין שכל חומר מבחינת האפקטיביות שלו וגם מבחינת הסכנה, משתנה בהתאם לריכוז שלו.

יצחק ברלוביץ: הריכוז בתוך הצמח הוא יחסית נמוך.

יצחק ברלוביץ: אנחנו לא ממליצים להשתמש בעלי גת, כי אנחנו חושבים שהשימוש בעלי גת הוא שימוש לא נכון, אך יחד עם זאת, אין הצדקה לאסור את עלי הגת ולומר כי הוא חומר מסוכן.

יצחק ברלוביץ: לעומת זאת, כאשר לוקחים את אותם עלי גת ומעבירים אותם תהליך כימי, שבמסגרתו אתה מרכז את החומר הפעיל בריכוז מאוד גבוה, כמו מישהו שאכל שק של עלי גת, האפקט הוא הרבה יותר חזק, והוא יכול לגרום לתופעות לוואי הרבה יותר קשות.

שאול יהלום: מאחר ואתם לא מגבילים את המכירה של עלי גת, אדם יכול להיכנס עכשיו לחנות ולקנות טון עלי גת.

שאול יהלום: למעשה, אתם אומרים שאותה דרך לייצור הסמים CATHINON וה-CATHINE, נשארת פתוחה.

יואל ליפשיץ: אותו דבר קיים לגבי צמח הקנבוס.

יואל ליפשיץ: אנחנו איתרנו את הצמח ואסרנו את החומר הפעיל, אבל התרנו לגדל חלקים מסוימים ממנו, המשמשים לצרכים רפואיים.

שאול יהלום: אבל פה זה ברור שזה לאכילה.

יצחק ברלוביץ: הרעילות של כל חומר, היא פונקציה של ריכוז וכמות.

יצחק ברלוביץ: אתה צודק, שאם מישהו יחליט יום אחד לקנות שק של עלי גת וללעוס אותו, הוא יגיע בסופו של דבר לאותו אפקט של הקפסולה.

יצחק ברלוביץ: הגבולות הם לא של שחור ולבן.

יצחק ברלוביץ: מה שמקובל בארצות הברית ובקנדה, שבהן החומר הזה נאסר, הוא שלא נאסר השימוש בעלי גת למרות שהחומר הפעיל נאסר.

שלמה חורי: יש תוסף מזון שנקרא גת פורטה, שהוא מאושר.

שאול יהלום: איך זה מופיע?

שלמה חורי: בקפסולה.

שלמה חורי: השאלה היא, האם האיסור של מכירת המוצר הזה ייכנס בתוך כנפי ההגדרה של אותם עלי גת.

שאול יהלום: קרוב לוודאי שכן.

שאול יהלום: כאן מדובר שהדרך היחידה להתיר את המכירה של העלים, היא בצורתם הטבעית של עלי הצמח.

שאול יהלום: אפילו אם אתה רק מכניס את עלי הגת, בהנחה שיש בו את החומר הזה, זה אסור.

שלמה חורי: אם כך, התכשירים האלה אמורים לרדת מהמדפים.

יצחק ברלוביץ: נכון מאוד.

שאול יהלום: בואו נשמע את הצד המשפטי של זה.

יואל ליפשיץ: אם מישהו ייקח את עלי הגת ויפיק מהם את החומרים CATHINON ו-CATHINE, הוא יעבור על פקודת הסמים מהרגע שאתם תאשרו פה את התקנות.

יואל ליפשיץ: המטרה של ההגדרה הזו היא לא להכניס תחת הגדרה פלילית את כל התימנים שללועסים את צמח הגת.

יואל ליפשיץ: לדעתנו, שימוש רגיל לא יכול לגרום לאיזשהו נזק.

יואל ליפשיץ: מי שייקח את הצמח עצמו ויפיק ממנו את החומר הפעיל, זה יהיה מעשה אסור על פי פקודת הסמים.

יגאל יאסינוב: מה העונש הקיים היום על מכירת תוספת מזון שלא מאושרת, ומה יהיה העונש כאשר החומר הזה ייכנס לתוך פקודת הסמים?

יואל ליפשיץ: אני חושב שזה יעבור מהגדרה של עבירה להגדרה של עוון, אבל אני צריך לבדוק את זה.

יגאל יאסינוב: לפי מה שאני שמעתי, גם היום הדבר נחשב לעבירה פלילית.

יצחק ברלוביץ: המכירה נחשבת לעבירה פלילית, אבל לא השימוש.

יגאל יאסינוב: מה ההבדל בין הכנסת החומר לתוספת 40, לבין הכנסת החומר לתוספת 41?

יגאל יאסינוב: תוספת 41 מדברת על תקנות, ואילו תוספת 40 נותנת לשר אפשרות להעביר את זה, להכניס ולהוציא את זה.

שאול יהלום: יואל יבדוק את העניין ויחזיר לנו תשובה.

רפי משולם: בעלים הטריים של צמח הגת יש כמויות הרבה יותר גדולות של החומרים האלה, מאשר בעלים המיובשים.

רפי משולם: לכן, השימוש הוא בדרך כלל בעלים הטריים.

רפי משולם: העובדה היא, שבמזרח אפריקה עומדים על הרציף ומחכים שהאונייה תבוא מעדן ותביא להם כמויות אדירות של עלים טריים.

רפי משולם: כנראה שבעלים המיובשים החומר מתקלקל.

רפי משולם: אני מסופק מאוד אם יש ריכוז גבוה של CATHINON ו-CATHINE בעלים המיובשים.

רפי משולם: מצד שני, יכול להיות שמצאו דרך למנוע את הפירוק.

רפי משולם: אני לא יודע מאיפה הגיע ה- CATHINON לתוך הגלולה, האם זה סינתטי או שזה מהעלים.

רפי משולם: אם זה בא מהעלים, אני חולק על דעתך, כי הדבר יהיה לגמרי חוקי.

יואל ליפשיץ: מדובר על צורתו הטבעית.

רפי משולם: אם אני שופט ובאים אלי ואומרים כי השימוש בעלה הוא מותר, ועלה מיובש אחרי יומיים או שבוע, הוא עדיין עלה.

רפי משולם: מה פירוש צורתו הטבעית?

יואל ליפשיץ: הפקודה מסדרת את הדבר הזה ואומרת שהכוונה היא לכל דבר שעובד והוכנס לקפסולה.

רפי משולם: פה לא מדובר על חומר שעובד.

רפי משולם: אני לא בטוח מהי הכמות של החומר שנמצאת בעלה.

רפי משולם: אם אני שותה תה, מדובר בעלה מעובד?

רפי משולם: אני חושש, שהרקע המשפטי עשוי להיות שונה ממה שאתה מציג אותו.

רפי משולם: יבואו לבית משפט ויגידו כי זה עלה, וכי אתם נתתם לו אישור להשתמש בעלה.

שאול יהלום: אם אני אבוא לבית משפט, אציג בפניו קפסולה ואומר כי זה עלה, מה יקרה?

רפי משולם: העלה הוא בפנים.

שאול יהלום: האם בית משפט סביר יקבל את עמדתי?

שאול יהלום: כאן מדובר על כך שהחומר עבר איזשהו תהליך.

רפי משולם: אם היועץ המשפטי חושב שאין בעיה, זה בסדר.

רפי משולם: אני חושש שיש בעיה.

רפי משולם: אם הצמח מותר ו- CATHINON אסור, זו בעיה לא פשוטה, מפני שבצמח יש כמות גדולה של החומר הזה, כאשר הוא טרי.

רפי משולם: איפה הגבול?

רפי משולם: האם יגידו שכאשר הוא מיובש יומיים הוא נחשב טרי, וכאשר הוא מיובש שלושה ימים הוא איננו טרי?

יצחק ברלוביץ: אנחנו לא אמרנו כלום בנוגע לצמח טרי או מיובש.

יצחק ברלוביץ: אנחנו אומרים, שכאשר מוכרים משהו שמכיל בתוכו CATHINON, זו עבירה.

רפי משולם: אז ימכרו את העלים.

יצחק ברלוביץ: למכור עלים זה מותר.

רפי משולם: הוא יכול לכתוש את העלים המיובשים.

יואל ליפשיץ: אם הוא כתש אותם זה כבר ייצור, וזה אסור.

רפי משולם: לדעתי, תהיה בעיה עם הצד המשפטי.

רפי משולם: אני לא בטוח שיש כמויות גדולות של CATHINON בעלים.

רפי משולם: לפני שנים רבות ביקשתי מתלמיד שלי שעבד במז"פ יבדוק את העניין, והוא אמר לי שבתוך הגלולות לא שמו את החומר הזה, אלא חומר אחר.

רפי משולם: יש הרבה חומרים שהם סטימולנטים.

רפי משולם: אמפטמין היה פעם מותר והיום הוא אסור, בגלל סיבות טובות מאוד.

רפי משולם: אני לא בטוח שלא שמו שם אמפטמין.

רפי משולם: כאשר בדקו את הגלולות מצאו כמויות אדירות של קפאין.

רפי משולם: אני לא בטוח שלא ישחקו במשחק הזה.

שאול יהלום: ד"ר ברלוביץ האם אתם בדקתם את החומרים הנמצאים בתוך הקפסולות האלה?

יצחק ברלוביץ: אנחנו קיבלנו דיווח על כך שבחומר הזה שנמכר בחנויות, שנקרא חגיגת, יש ריכוז גבוה של חומר שנקרא CATHINON.

יואל ליפשיץ: לפי בדיקת מעבדה של מז"פ מה-11.11.2004, יש חומר CATHINON בתוך הכדורים האלה.

שאול יהלום: משטרת ישראל בדקה אבקה של 9 יחידות, ומצאה את החומר הזה.

שאול יהלום: באיזה כמות מדובר?

יצחק ברלוביץ: אנחנו לא קובעים כמה.

יצחק ברלוביץ: ברגע שמישהו מוכר חומר שיש בו את החומר הזה, הוא מבצע עבירה.

שאול יהלום: אבל כאשר אתה תמכור את העלים, גם יהיה בהם CATHINON.

יצחק ברלוביץ: לכן, אנו מגדירים מראש כי את העלים ניתן למכור, אבל כל חומר אחר שמכיל בתוכו CATHINON, אסור למכור.

שאול יהלום: פרופסור משולם אומר לך שאדם יוכל ללכת לחנות ולקנות את העלים ולייבש אותם במשך חודש.

יצחק ברלוביץ: פרופסור משולם יסכים איתי, שאם אותו אדם ייקח את העלים לביתו וייבש אותם, החלק הפעיל ייעלם כמעט לחלוטין.

יצחק ברלוביץ: המטרה של אותו אדם היא להשתמש בעלה כאשר הוא עדיין טרי.

יצחק ברלוביץ: אנחנו לא ידועים בדיוק איך ייצרו את הקפסולות האלה, אבל אני מניח, שמדובר פה בהליך של עשייה סינתטית.

יצחק ברלוביץ: קרוב לודאי, שלא מדובר במישהו שמצא פטנט איך לשמר את החומר גם כאשר העלה יבש.

יצחק ברלוביץ: מדובר פה במולקולה שהיא יחסית פשוטה, ואני מאמין שאפשר לייצר אותה.

סלומון עזרא: האם החומר CATHINON נכנס באופן כימי לתוך הקפסולה, או שמדובר על כך שיש רק עלים בתוך הקפסולה.

יואל ליפשיץ: מדובר באבקה.

מיקי אריאלי: ייבוא של האבקה הזו נתפס בנתב"ג על ידי יחידת הסמים של המכס.

מיקי אריאלי: אני מסכים עם פרופסור משולם שיש בעיה של עלים באבקה.

מיקי אריאלי: אנחנו יודעים שהחומר הפעיל של חגיגת הוא אבקה.

מיקי אריאלי: לא מדובר בעלי גת.

מיקי אריאלי: אנחנו שלחנו למז"פ את הקפסולות שנקראות גת פלוס, ונמצא כי יש בהן ויטמין E וקופאין.

מיקי אריאלי: לא היה בהן שום חומר של CATHINON.

שאול יהלום: אני רוצה לשאול, האם יש כאן מישהו שיש לו התנגדות שאנו נאשר את התקנות שמשמעותן היא, שאם אדם מוכר, קונה או משתמש בעלים שהרבה מבני תימן נוהגים ללעוס, אין בעיה, אבל אם מייצרים את העלים האלה בתהליך עיבוד שמוציא מתוכם את החומר CATHINON, זה ייחשב כמכירה או שימוש בסם.

סלומון עזרא: אני לא רואה שיש בעיה לקחת את עלי הגת הטבעיים ולשים אותם בתוך הקפסולה.

סלומון עזרא: אם מוהלים את הקפסולה בהכנסת חומר זר, חומר שאיננו טבעי, זו בעיה.

שאול יהלום: נאמר שאני הולך וקונה עכשיו קופסה של קפסולות שבתוכן יש ריבועים קטנים של עלי גת, שמישהו כתש.

שאול יהלום: האם זה מותר או אסור?

יואל ליפשיץ: אם יש בהן CATHINON, זה אסור.

סלומון עזרא: אם הוסיפו את החומר הזה.

ג’ודי וסרמן: לא, גם בלי שהוסיפו.

סלומון עזרא: אני מבין שאתם מרשים שאדם ייקח את הגת הטבעי שיש בו כמות אדירה של CATHINON, אבל את הגת המיובש שכמעט שאין בו CATHINON, אתם לא מרשים.

יגאל יאסינוב: זה אסור, כי זה פותח פתח לפעולות מכניות שונות.

שאול יהלום: על השאלה שלו חייבים לתת תשובה.

שאול יהלום: הוא שואל, האם כאשר הוא לוקח את עלי הגת, מייבש אותם, חותך אותם ל-50 חלקים ושם אותם בתוך הקפסולות, זה מותר או אסור.

יגאל יאסינוב: זה אסור.

סלומון עזרא: האם אנחנו עושים צחוק מעצמנו?

מאיר ברקוביץ: אנחנו לא מדברים פה על העלים בצורה כזו או אחרת.

מאיר ברקוביץ: אנחנו מבקשים להכניס את החומר CATHINON לרשימת הסמים המסוכנים.

מאיר ברקוביץ: CATHINON הוא מקביל לאמפטמינים, שהם חומרים שניתנים רק באמצעות מרשם רופא, ופה הם ניתנים בצורה לא מסודרת.

שאול יהלום: אנחנו אומרים שעלי גת הם מותרים, למרות שיש בהם את החומר CATHINON.

שאול יהלום: כולם אומרים שאם ניקח את העלים למעבדה, אנחנו נמצא בהם את החומר הזה.

מאיר ברקוביץ: אנחנו נמצא את החומר, אבל לא בכמות גדולה.

שאול יהלום: זה לא משנה.

שאול יהלום: אתה לא מכניס בתקנות האלה כמויות.

שאול יהלום: נאמר שאני לוקח את העלה שיובש 5 ימים, חותך אותו ל-3 ומכניס אותו לקופסה ומוכר.

מאיר ברקוביץ: אני אתן לך דוגמא שתמחיש את דבריי.

מאיר ברקוביץ: אלכוהול הוא חומר שמותר לשימוש, אבל כאשר אתה על הכביש ומודדים את אחוז האלכוהול שלך בדם, יש הבדל אם שתית בקבוק בירה אחד או שלושה בקבוקי בירה.

מאיר ברקוביץ: הכמות היא מאוד משמעותית, ולכן אנחנו לא מתעסקים עם העלים, אלא עם החומר.

מאיר ברקוביץ: אם מוכרים CATHINON, הריכוז יהיה יותר גבוה.

שאול יהלום: אנחנו לא יכולים לדבר על הבנות.

שאול יהלום: התקנות צריכות להיות ברורות לכל אדם.

שאול יהלום: אנחנו קבענו כללים ואמרנו כי הכמות המותרת של מכירת אלכוהול היא 70%, כאשר אם אדם ימכור אלכוהול אפילו בכמות של 72%, הוא עובר עבירה.

שאול יהלום: אם גם פה אתה תגיד לי מהו ריכוז החומר האסור, אני אבין.

שאול יהלום: אם אתה אומר לי שעלים מותר, מבלי שאתה מציין את ריכוז החומר האסור, יכול להיות תרחיש בו אדם לא מעבד את העלים, אלא כותש אותם ומכניס אותם לקפסולה.

שאול יהלום: אתה אומר שזה אסור.

שאול יהלום: על סמך מה זה אסור?

יואל ליפשיץ: אנחנו אוסרים את החומר CATHINON, ולכן אם הוא כתש את העלים והכניס אותם לקפסולה, הוא עשה תהליך של עיבוד וייצור.

יואל ליפשיץ: אז יבדקו את הקפסולה שהוא עיבד, ואם ימצאו שיש בה CATHINON, אז הוא עבר על פקודת הסמים.

יואל ליפשיץ: אם לא יימצא בה CATHINON, הוא לא עבר על שום פקודה, אלא הפר הוראות של משרד הבריאות, כי הוא לא קיבל אישור של תוסף תזונה.

שאול יהלום: אפילו אם בקפסולה יהיה אחוז אחד של CATHINON.

יואל ליפשיץ: נכון.

רפי משולם: אני לא בטוח שזה יעמוד בבדיקה משפטית.

יואל ליפשיץ: אני בטוח.

רפי משולם: קשה לי להאמין שיש הבדל בין עלה מיובש לעלה שאינו מיובש.

רפי משולם: אם אני הייתי יצרן של החומר, הייתי לוקח CATHINON סינתטי ומוסיף קצת עקבות של עלה.

רפי משולם: אז אני יכול לומר, תוכיחו לי שזה לא בא מהעלה.

רפי משולם: זה פעם ראשונה שבחוק ישראלי יהיה כתוב שצמח הגת מותר לשימוש.

רפי משולם: אני הייתי מאוד מרוצה שהכנסת אישרה את השימוש בצמח הגת.

רפי משולם: ציון הכמות, הוא הכרחי.

רפי משולם: מישהו צריך לעשות עבודה ולקבוע שאם בצמח יבש יש 0.1% CATHINON, זה מותר.

רפי משולם: מעל האחוז הזה, ייחשב החומר לסינתטי אסור.

רפי משולם: אני תומך במה שחה"כ יהלום אמר.

רפי משולם: אני חושב, שכאן יהיה חוק שכל כך קל יהיה לעבור עליו, שזו עשויה להיות בדיחה.

שאול יהלום: יואל, מדוע אתם לא מוכנים לקבוע את האחוז המזיק של CATHINON, ולומר כי כל מוצר שיש בו למעלה מהאחוז הזה של חומר, אסור למכירה.

שאול יהלום: זה שמצד אחד אתה אומר שאסורה מכירה של CATHINON בכל ריכוז, אך מצד שני אתה אומר שמכירת עלים מותרת, כאשר כולנו מסכימים כאן שהם מכילים CATHINON, אתה מביא את העניין לידי אבסורד.

יואל ליפשיץ: אני חולק על העמדה שהמשפטית שהוצגה פה.

יואל ליפשיץ: יש הרבה מוצרים טבעיים שמפיקים מהם כל מיני חומרים פעילים, שכאשר הופכים אותם לאיזשהו שימוש וקובעים להם התוויה, הם הופכים לתכשיר רפואי או דבר אחר.

רפי משולם: אבל לא מפיקים אותם.

רפי משולם: מדובר באותו חומר.

יואל ליפשיץ: מה שתואר פה, נקרא עיבוד.

יואל ליפשיץ: זה עומד במבחן המשפטי, ולכך גם נועדה הפקודה הזו, שאנשים לא יעשו את המניפולציות שעליהן אתה מדבר.

יואל ליפשיץ: יושבים פה אנשי מקצוע שהחליטו שאין צורך להגביל את רמות הריכוז.

יואל ליפשיץ: יש חומרים מסוימים לגביהם הגבילו את רמות הריכוז, אבל במקרה הזה חשבו אנשי המקצוע שלא צריך להגביל את רמת הריכוז.

יגאל יאסינוב: כאשר בית הדין מגיע לדיון, הוא לוקח בחשבון את רצון המחוקק.

בתיה הרן: לפני פחות משנה ישבנו בוועדת הסמים, שם היתה חגיגה גדולה של יצאי תימן, ויצאנו משם עם אישור להמשיך לאשר את השימוש בצמח הגת.

בתיה הרן: יתרה מזו, אפילו אישור לייבא אותו.

בתיה הרן: התקנות אומרות: "למעט בצורתם הטבעית בתוך עלי צמח הגת".

בתיה הרן: אפשר להוסיף את המילים, "המשמשים בעינם, שלא עברו כל עיבוד".

בתיה הרן: אז כל שופט וכל אדם יבין על מה מדובר.

יואל ליפשיץ: אפשר להוסיף את המילים, המשמשים בעינם, אבל הנושא של העיבוד מופיע בפקודה.

שאול יהלום: זה מה שפרופסור משולם אומר.

שאול יהלום: פרופסור משולם אומר שיהיה מותר לחתוך את העלה ל-100 חלקים.

שאול יהלום: הטענה שלו, היא שאנחנו לא מבחינים בין עלי הגת בצורתם הטבעית לבין עלי גת חתוכים בקפסולות.

שאול יהלום: צריך להיות היגיון באיסור.

שאול יהלום: יש היתר למכור עלה, אבל איסור על עלה שחתוך ל-100 חלקים.

שאול יהלום: אם נגדיר אחוז מסוים של CATHINON, שאינו נמצא בעלה הטבעי, זה יהיה טוב.

בתיה הרן: אנחנו נחטא לציבור בזה שאנחנו נאפשר את ה- CATHINON במינונים קטנים, שגם את זה אנחנו לא רצים שיהיה.

בתיה הרן: אז יבלעו את כל הצנצנת.

בתיה הרן: הכמותיות היא לא רלוונטית פה, מחמת העובדה שברגע שאתה מתיר כמות קטנה, יביאו חבית גדולה.

שאול יהלום: יהיה אסור.

יצחק ברלוביץ: אנחנו מתלבטים פה בבעיה אמיתית.

יצחק ברלוביץ: אנחנו מנסים לאכול את העוגה ולהשאיר אותה שלמה.

שאול יהלום: אנחנו רוצים לאשר את התקנות, אבל אנחנו לא רוצים שמחר יצחקו עלינו.

יצחק ברלוביץ: אף אחד לא יצחק עלינו.

יצחק ברלוביץ: אני חושב שהניסוח הקיים מדגיש את הנושא של עלי הגת בצורתם הטבעית.

יצחק ברלוביץ: ברגע שחתכת אותם, הם כבר לא בצורתם הטבעית.

יצחק ברלוביץ: אנחנו מאוד דייקנו.

יצחק ברלוביץ: אנחנו עשינו את זה כך, בגלל הרגישות שיש לנו כלפי אותה אוכלוסייה שרואה בזה כחלק מהתרבות והוואי שלהם.

יצחק ברלוביץ: אנחנו לא חושבים שיש היגיון לבוא ולהיכנס ולהתערב בחייהם של אנשים שמשתמשים בעלי הגת הרבה מאוד שנים וחיים עם זה לא רע.

יצחק ברלוביץ: אנחנו מודעים לכך שגם לעלי הגת בצורתם הטבעית יש תופעות לוואי קשות, ותוארו מקרים קשים, אבל השכיחות שלהם היא הרבה יותר נדירה.

יצחק ברלוביץ: לכן, ההגדרה של צורתם הטבעית, מגנה עלינו מן הבחינה המשפטית.

שאול יהלום: מה שאתה אומר הוא, שכאשר אני מחלק את העלה, אני שוגה.

שאול יהלום: אתה אומר, כי זו הדרך היחידה שלנו להשתלט על העניין.

יצחק ברלוביץ: נכון.

שאול יהלום: זה מה שאומר פרופסור משולם.

שאול יהלום: אם אנחנו נאמר מהו הריכוז האסור, כולם יבינו.

שאול יהלום: את אומרת שכל ריכוז של CATHINON הוא אסור, כאשר הוא לא נמצא בעלה הטבעי.

יואל ליפשיץ: נכון.

יצחק ברלוביץ: זו כבר לא צורתם הטבעית.

אריה אלדד: למה?

אריה אלדד: יש ענבים ללא גרעינים.

אריה אלדד: בררו זן שאין לו גרעינים.

יצחק ברלוביץ: אתה צודק.

יצחק ברלוביץ: אנחנו מנסים לאכול את העוגה ולשמור אותה שלמה.

יצחק ברלוביץ: הדבר הקל ביותר עבורנו, וזאת היתה גם נטיית לבנו כאנשי מקצוע, הוא לאסור גם את העלים.

יצחק ברלוביץ: יחד עם זאת, במסגרת דיון בוועדה אחרת בכנסת, השתכנענו שאם נעשה את זה, אנחנו נחטא ונפגע באוכלוסייה מסוימת שמשתמשת בזה וחיה עם זה לא רע.

יצחק ברלוביץ: לכן, החלטנו שאת העלים עצמם ניתן לשווק, וכי הנזק ממכירתם הוא יותר קטן מאשר הניסיון להכליל אותם בתוך המסגרת הזו.

יצחק ברלוביץ: אנחנו מודעים לבעיה, אבל כך אנו שומרים על האיזון שמצד אחד טובת הציבור ומצד שני טובת אותה אוכלוסייה שמשתמשת בעלים הטבעיים.

יצחק ברלוביץ: אני חושב שזהו פתרון סביר שנותן מענה למטרה העיקרית שלנו, שבמדינת ישראל ישתמשו כמה שפחות באותו חומר פעיל שנקרא CATHINON.

שאול יהלום: חבר הכנסת יאסינוב, האם אתה מוכן לאשר את התקנות?

יגאל יאסינוב: כן.

שאול יהלום: חבר הכנסת אלדד, האם אתה מוכן לאשר את התקנות?

שאול יהלום: אם כך, כל הרשימה אושרה.

רפי משולם: אני רוצה לומר משהו לפני שאתה מאשר זאת.

רפי משולם: באירופה מות לגדל את צמח הקנאביס לצרכים תעשייתיים, כאשר נאמר בחוק, שזה מותר כאשר הריכוז של החומר הפעיל הוא מתחת ל-0.5%.

יואל ליפשיץ: לא.

שאול יהלום: אני לא הולך להקשות עליהם.

יואל ליפשיץ: אנחנו נשמח אם תעזור לנו.

יגאל יאסינוב: אני רציתי להציע את אותו הדבר.

שאול יהלום: אנחנו מאשרים את התקנות.

שאול יהלום: יחד עם זאת, אני מבקש מאנשי המקצוע במרד הבריאות ללווות את התהליך, על מנת לנסות ולפשט את האיסור, כך שיצוין ריכוזם של החומרים הפעילים.

שאול יהלום: כך אם אדם יחזיק הרבה עלי גת ויגיע לריכוז כזה על ידי ייבוש או אידוי, הוא עבר עבירה.

שאול יהלום: אני נותן לכם שנה לעבוד על זה.

שאול יהלום: הצו מאושר כלשונו.

יואל ליפשיץ: הוא יצטרך לרשום את זה בתור תכשיר רפואי, ואז לא תהיה שום בעיה.

יגאל יאסינוב: אני חושב שאנחנו צריכים לדרוש מוועדת בריאות, באיזה חומרים נוספים אנחנו יכולים להיתקל כפי שנתקלנו בחומר הזה.

שאול יהלום: הם לא יודעים.

שאול יהלום: רק לפני חודש הם העבירו לנו עדכון רשימות של שדברים נוספים שנכנסו לפקודת הסמים.

שאול יהלום: היום הם הכניסו את הגת.

שאול יהלום: ברור שאם יוצר מצב שבו הם יפגשו בחומר נוסף, הם מיד יטפלו בו.

שאול יהלום: תודה רבה, הישיבה נעולה.